Dronkbestuur raak mode | George Herald
Monday 13:43 - few clouds
Dronkbestuur raak mode
Hannes Visser | 05 July 2018
Voorverlede Saterdag het ek my spreekwoordelike superhero-pakkie aangetrek en gedink ek doen iets vir geregtigheid. Al wat ek egter skynbaar vermag het, was om my vrou te ontstig en my eie naam gat te maak. E
k is mos maar as 'n inmenger gebore, vergewe my, maar dis hoe dit is. Ek is die skaap wat stilhou as iemand 'n hond of 'n kind of 'n vrou verniel en my neus en my kamera oral wil insteek. So is ek ook die outjie wat nie skroom om 'n dronkbestuurder of 'n parkeerder op plekke vir gestremdes te konfronteer nie en dit is gewoonlik nie 'n aangename affêre nie.
Nou sal almal seker verstaan hoekom ek voorverlede Saterdag op pad na die skut toe, vreeslik ontstig geraak het toe ek sien hoe 'n meganiese laaigraaf (skoonpa het alle masjiene met wiele en lemme. groumoere genoem) in Langenhovenweg heen en weer ry en byna 'n swart motor langs hom tref. Julle sal ook verstaan hoekom ek die man se sleutels afgevat het toe hy stilhou om 'n passasier af te laai.
Die man is ooglopend nie sober en helder nie en ek verduidelik aan hom dat hy nie verder met sy slingerrit kan voortgaan nie en so wag ons vir die dienaars wat ek intussen gebel het, om op te daag. Die man raak moeilik en sy vriende wat daar naby bly, raak ook onrustig en toe ek weer kyk staan 'n man met 'n ordentlike klip voor my en soek sy vriend se sleutels.
Gelukkig daag twee munisipale verkeersmanne in twee voertuie op met 'n polisievoertuig en twee lede kort daarna. Nadat die polisielede aanvanklik sê hulle het eintlik niks om daar uit te rig nie omdat die verkeersbeamptes daar is, verander hulle van besluit en laai die bestuurder agter in die vangwa. Almal is dit eens dat die man duidelik dronk is en dat sy alkoholvlak getoets moet word. So is ons daar weg; ek en my vrou om ons nuwe aanneemhondjie op te laai, die polisie met die dronke agterin en die verkeersbeamptes sorg dat die groumoer veilig is.
Dinsdag stuur ek 'n navraag aan die polisie om te hoor wat met die man gebeur het en om 'n berig te skryf. Ontnugtering. Geen saak is aangemeld nie, geen klag is gelê nie, daar's nie eers 'n inskrywing in die voorvalleboek nie en niemand weet wie die twee lede was nie. Ek bel die verkeersbeampte wat op die toneel was. Hy gee my 'n onsamehangende verskoning van twee ure wat glo verstryk het en die man wat toe moes laat gaan word.
Ek was eers geskok, maar toe dink ek aan ander voorvalle oor die jare by tonele waar daar duidelik 'n onwilligheid by beamptes was om bestuurders te toets en deur al die rompslomp van papierwerk te moet gaan.
Daar is tans 'n saak van strafbare manslag in die hof na 'n botsing voorverlede jaar. Ek onthou daardie botsing goed. Ek was op die toneel toe die bestuurder ongesiens saam met 'n paar mense in 'n ander motor probeer klim het. Ek was op die toneel toe die man geblaas het en die verkeersbeampte bevestig het dat die lesing ver bokant die wettige alkoholvlak was.
Ek was op die toneel toe die man in 'n vangwa gelaai is en die verkeersbeamptes onder mekaar gestry het oor wie moet nou al die pad hospitaal toe gaan en al die papierwerk doen. Ek was dus redelik verbaas toe iemand my 'n paar maande later bel om te hoor of ek kan onthou wie die man was, want dit klink my hy het nooit by die hospitaal opgedaag vir bloedtrek nie. En, laat wie wil kwaad word nou maar kwaad word, maar ek was al op 'n paar tonele waar ek nie seker is of daar geblaas sou word as die kameras en die media nie daar was nie.
My vraag is nou: Hoekom op dees aarde is ons verbaas dat dronk mense dag na dag in motors klim en rondry sonder enige gevolge?
Posted on: 16:37 Thu, 05 July 2018
Tomorrow: light rain | 12° | George
I'm a 54 year old man looking to meet women between the ages of 44 and 54.
I'm a 30 year old man looking to meet women between the ages of 18 and 35.
I'm a 31 year old woman looking to meet men between the ages of 36 and 43.